Qed tfewwaħ il-furnata ta' flgħaxija Xħin jimla, l-għagħa tat-tfal, zuntier il-knisja, ħerġin, xuxithom, ta' xemgħat mitfija id-dħaħen trejjaħ f'lajmet it-tnikkira lejn darhom wara s-siegħa tad-duttrina. Mar-riħ li għadu jvenven b'nifs imqanqal ta' xlokk ħeddiel, jitħarrku taħt bankini il-weraq mejjet li fix-xemx ta' l-għodwa ingħalaq, tkebbeb, tqarqaċ dejjem aktar, jiżżerżaq issa mill-ispralli għall-kantini. Ix-xwejħa tal-isqaq iddomm iż-żibeġ bejn swaba' mgħaddma, mkemmxa, fuq ħoġorha, filwaqt li tgħarrex sew b'għajnejn magħsura sa tilmaħ liż-żagħżugħ li ġismu fileġ f'tal-ħsad l-għelieqi, jkaxkar lejn il-għorfa. L-imnara tnemnem, wiċċu qajla ddawwal, mixħut f'mitraħ-benniena tal-ħaxixa bħal f'xewqa donnu l-lejla jrid itawwal f'stħajjil u ħolm ta' msaġar fuqanija ikennu twapet ħodor, lwien demmija. U r-riħ ma' wiċċu sawwab, f'trofof xagħru, u l-fur bajdan bħal tbikkem madwar rasu fiċ-ċirċ iħuf ma' slaleb biżantini ... Hawnhekk ma jfewħux friegħi ħadranija, lanqas il-vjoli ta' tfulija imbiegħda, imkeffna f'solitudni ċassa, mbikkma, ma jħeddlu s-sensi b'riħet l-għaxqa safja tinġarr f'dirgħjan ir-riħ minn wara l-għolja. Hawnhekk id-dawl imqartas f'nikotina, bħal garigor iddur ma' swaba' sofor u d-daħna li tinbaram b'sejf is-sikta f'idejha, tal-qattiela, inkiss tidħol sakemm il-wiċċ jiqras, għal mewt jitgħaddmu ħaddejn żagħżugħ. Hawnhekk fejn b'nifs maqtugħ is-sider jilheġ minn gerżuma s-sogħla tax-xorb u t-tartru sa ma r-riq jinbeżaq bi ħjut id-demm li darba għajjex bniedem illum tal-eqqel agunija l-għelm aħħari! KUNĊERT GĦALL-PJANU (LILL-PJANISTA) B'dirgħajk miftuħa bħal t'għasfur f'titjira il-ġwienaħ mifruxin man-nifs imżiegħel tal-majjistral, B'xagħrak satin jitmewweġ bħalma l-baħar jitliegħeb ma' xufftejn imħabbtu sħuna, lewn sbulet qamħa, xemx li tagħsar demmha, B'fommok imħarrek fi tregħid il-kordi moħbija jqattru diqa Venezjana matul knali mħarsa m'nn ajkli w ljuni, B'għajnejk iferrgħu nostalġija mxennqa Fil-ħarsa ġawhar u kristall imnikket ta' sema mħeddel f'riħet stefanotis, Sawwab in-noti bejn l-arazzi mwarrda għad-dawl tax-xemgħa ħamra mill-gandlieri U tilmaħ baħar jofrogħ, wita tħaddar sal-qilla mragħwa tal-allat imgħaddba issir il-bikja ta' tarbija ltima. Minflok t'Ottubru l-posti tar-rużarju, fuq wiċċu, ma' ħaddejh, idomm iż-żibeġ ta' żlieġ il-għaraq ma' kull grokk iċarċar ma' lħitu mgħakkra u jaqa' fuq il-ħwejjeġ darba nodfa llum imdennsa, mqattgħa. Min ħabbu l-bieraħ meta kelmtu u flusu kienu bħan-nofsinhar t'Awissu xemxi, illum li għasar dehnu, legleg ġidu idawwa ħarstu u b'tehmiza jiċħdu quddiem il-bqija lib la jafu l-ġrajja jiddieħku meta l-ġamra taħraq qmisu, l-ispirtu moħħu jdallam u jgerfex triqtu lura biex imut! U l-għodwa tiegħmet sadid qares f'ħalqi, kubrit u rmied it-twiebet li soffejt xħin f'xenqa mxengla tlajt turġien altarek u l-ward imtebba' b'demmi b'qima offrejt. Għax lejlek kien is-sokor tal-imxabba' u l-ħedla għas-sajmin jgħixu f'stħajjil, kien fih il-balzmu sħun ta' tregħid ħżiemi; il-moħba li misjuba mar-rampil. 'mma l-għodwa raxxet l-ilma mniġġes tagħha u minn sidirha ġwiebi mirra sqiet san-nifs iħarħar seraq l-aħħar kelma ta' min, bla sogħba, ħabb għal darba u miet! Mexxiha:
Poeżiji – "Autunnale (Frammenti)" minn Ray Mahoney